**УТВЪРДИЛ,**

**ПРЕДСЕДАТЕЛ НА УС НА ДФ”ЗЕМЕДЕЛИЕ”**

**МИНИСТЪР НА ЗЕМЕДЕЛИЕТО И ХРАНИТЕ: (П)**

 **(КИРИЛ ВЪТЕВ)**

***(Дата на утвърждаване: 14.09.2023 г.)***

**У К А З А Н И Я**

**за предоставяне на „Помощ за компенсиране на щетите по земеделските култури, причинени от неблагоприятни климатични събития, които могат да бъдат приравнени на природни бедствия“, настъпили през 2023 г.**

Държавната помощ се предоставя на основание Решение на Европейската комисия от 17.10.2007 г. за одобряване на държавна помощ за България № 554/2007 г. за компенсиране на загуби на земеделските стопани за напълно пропаднали площи вследствие на природни бедствия или неблагоприятни климатични условия; Решение на ЕК от 20.07.2010 г. за изменение на държавната помощ за България № 131/2010; Решение на ЕК за изменение № SA.42510 (2015/N); Решение на ЕК за изменение № SA.59044 (2020/N) и Решение на ЕК за изменение № SA.104672 (2022/N) за удължаване на продължителността на схема; чл. 12, ал. 1, т. 2 и чл. 12, ал. 2, т. 1, б. „а” от Закона за подпомагане на земеделските производители и решение на Управителния съвет (УС) на ДФ „Земеделие”*, Протокол № 217 от 2023 г.*

**І. ОБЩИ УСЛОВИЯ ЗА ПРЕДОСТАВЯНЕ НА ПОМОЩТА**

**1.** **Обхват на помощта.**

Прилагане на схема за държавна помощ за компенсиране на загуби на земеделски стопани за пропаднали площи с напълно унищожена продукция от земеделски култури в резултат на неблагоприятни климатични събития, както следва:

**1.1. ИЗМРЪЗВАНЕ/СЛАНА.**

**✓** Унищожени култури: **бадеми, кайсии, сливи, орехи, праскови, вишни, дюли, ябълки, круши, череши и лешници;**

**✓** Засегнати области: **Бургас, Варна, Велико Търново, Враца, Добрич, Пазарджик, Пловдив, Разград, Русе, Силистра, Сливен, София област, Стара Загора, Хасково, Шумен и Ямбол.**

**1.2. ПОРОЕН/ПРОЛИВЕН/ПРОДЪЛЖИТЕЛЕН ДЪЖД.**

**✓** Унищожени култури: **пшеница, царевица, слънчоглед, картофи, череши, сливи, ябълки и вишни.**

**✓** Засегнати области**: Добрич, Перник, Силистра, София област и Шумен.**

**1.3. НАВОДНЕНИЕ.**

**✓** Унищожени култури: **картофи, копър, дини, пипер (на открито) и домати (на открито).**

**✓** Засегнати области**: Велико Търново, Видин, Враца и Монтана.**

**1.4. ГРАДУШКА.**

**✓** Унищожени култури: **пшеница (мека), ечемик (зимен), царевица, ягоди, дини, сливи и кайсии.**

**✓** Засегнати области: **Добрич, Плевен, Силистра и Сливен.**

**2.** **Размер на държавната помощ.**

**2.1.** Максимален размер на помощта за **2023** г.:**22 100 000 лв.**

**2.2.** Държавната помощ е **до** **80%** от действителните разходи за отглеждане на дадената култура през съответната стопанска година. Действителните разходи са изчислени на база на технологична карта, която включва разходите за засяване/засаждане, напояване, наторяване, окопаване и др., без разходите за прибиране на реколтата, сушене и транспорт на продукцията.

**2.2.1.** Подпомагането се осъществява при следния интензитет:

* **Плодове и зеленчуци:** бадеми, кайсии, сливи, орехи, праскови, вишни, дюли, ябълки, круши, череши, лешници, картофи, копър, дини, пипер (на открито), домати (на открито), ягоди– **до 80%.**
* **Зърнено-житни и маслодайни:** пшеница, ечемик (зимен), царевица и слънчоглед – **до 40%.**

**2.2.2.** **На подпомагане не подлежат площи със земеделски култури, невстъпили в плододаване (отнася се за трайни насаждения).**

**2.3.** Министерството на земеделието и храните (МЗХ) определя средния за страната размер на действителните разходи по т. 2.2. за съответната стопанска година за земеделски култури.

**2.4.** Интензитетът на подпомагане по т. 2.2.1. от настоящия раздел се определя с решение на УС на Държавен фонд „Земеделие”.

**2.5.** Съгласно Насоките за държавните помощи в секторите на селското и горското стопанство и селските райони, с цел избягване на двойно финансиране, помощ с установими допустими разходи може да се натрупва с друга държавна помощ, доколкото тези помощи се отнасят до различни, установими и приемливи разходи. Помощ с установими допустими разходи може да се натрупва с друга държавна помощ по отношение на едни и същи допустими разходи, които се припокриват отчасти или изцяло, само ако подобно съчетаване не води до надхвърляне на най-високия интензитет или размер на помощта, приложим за този вид помощ, съгласно настоящите насоки.

**2.6.** Във връзка с Насоките за държавните помощи в секторите на селското и горското стопанство и селските райони, държавната помощ се намалява с 50 %, освен ако се предоставя на земеделски стопани, които са сключили застраховки, покриващи минимум 50% от средногодишното им производство или свързаните с производството им доходи и статистически най-честите климатични рискове в страната или региона, за които се осигурява застрахователно покритие. **Изключение прави щетата от суша, която не е елемент на застрахователно събитие, както и измръзване на плодни пъпки при трайните насаждения, което също не е елемент на застрахователно събитие (съгласно запитване на МЗХ до застрахователите) и се изплаща без редукция на помощта за земеделските стопани**.

**2.7.** Застрахователна полица (по т. 2.6. на настоящия раздел) се признава в случай, че в нея са включени културата и площите, за които се кандидатства по схемата за подпомагане и фигурира застрахователен риск, съотносим на неблагоприятното климатично събитие, отразено в констативния протокол по т. 4. „г“ от настоящия раздел.

**2.8. При непредставяне на застраховка на площите, Държавната помощ се редуцира с 50 %**. **Това условие не се прилага при пропаднали площи в резултат на суша и измръзване на плодни пъпки при трайните насаждения и помощта се изплаща без редукция на помощта.**

**2.9. При представяне на застраховка, която не покрива 50% от средногодишното им производство или свързаните с производството им доходи, Държавната помощ се редуцира с 50 %.**

**2.10.** Земеделските стопани са длъжни да декларират размера на определеното от застрахователната компания обезщетение за застрахователно събитие през 2023 г.

**2.10.1. При представяне на застраховка, бенефициерите прилагат документ от застрахователна компания за получено обезщетение. Държавната помощ се редуцира с размера на обезщетението по застрахователната полица, до размера на площите, за които се кандидатства.**

**2.10.2. Когато поради виновно бездействие от страна на бенефициера не е заведена щета и/или не е определено обезщетение от застрахователната компания, бенефициерът не се обезщетява по помощта.**

**2.11.** Държавната помощ в случаите по т. 2.9. от Раздел І, се редуцира и с размера на обезщетението по застрахователната полица.

**2.12. Разпределение на държавната помощ по култури, във връзка с т. 2.2.1. от настоящия раздел:**

**а) до** **80 %** от действителните разходи за отглеждане при следните култури:

|  |  |
| --- | --- |
| **Вид култура** | **лева / хектар** |
| Бадеми | 4 598 |
| Кайсии | 6 903 |
| Сливи | 7 010 |
| Орехи | 3 091 |
| Праскови | 7 223 |
| Вишни | 3 488 |
| Дюли | 7 288 |
| Ябълки | 8 096 |
| Круши | 7 368 |
| Череши | 6 855 |
| Лешници | 1 168 |
| Картофи | 9 451 |
| Копър | 2 888 |
| Дини | 6 740 |
| Пипер на открито | 14 167 |
| Домати на открито | 10 881 |
| Ягоди | 7 320 |

**б) до 40 %** от действителните разходи за отглеждане при следните култури:

|  |  |
| --- | --- |
| **Вид култура** | **лева / хектар** |
| Пшеница  | 760 |
| Ечемик (зимен) | 724 |
| Слънчоглед | 920 |
| Царевица | 960 |

**2.13.** **След обобщаване на приетите заявления, когато сумата на заявените средства надхвърля размера на утвърдения бюджет по схемата, се определя коефициент на редукция, с който се преизчислява размера на помощта на всеки заявител.**

**3. Ползватели.**

Държавната помощ се предоставя на физически лица (ФЛ), еднолични търговци (ЕТ), юридически лица (ЮЛ), които отговарят на следните условия:

**3.1. Да са регистрирани като земеделски стопани съгласно Наредба №3 от 1999 г. за създаване и поддържане на регистър на земеделските стопани.**

**3.2.** Земеделският стопанин–юридическо лице или едноличен търговец следва да бъде регистриран в Агенцията по вписванията по реда на Закона за търговския регистър (ЗТР) и да посочи **единен идентификационен код (ЕИК)** по смисъла на чл. 23 от ЗТР.

**3.3.** Да са включени в Регистър, изготвен от МЗХ, на издадените констативни протоколи на земеделски стопани за напълно пропаднали площи със земеделски култури, в следствие на природно бедствие или неблагоприятно климатично събитие през 2023 г.

**3.4.** Да нямат изискуеми задължения към Фонда. При наличие на изискуемо и ликвидно вземане на ДФ ”Земеделие” срещу кандидатстващите, помощта се прихваща съобразено с размера на задълженията им*.*

**3.5.** Да нямат изискуеми публични задължения към държавния бюджет.

**4. Документи за кандидатстване.**

**а)** заявление, генерирано от системата ИСАК;

**б)** извлечение от регистър по Наредба 3 от 1999 г., удостоверяващо актуална регистрация за земеделския стопанин. Изготвя се служебно след проверка от служител на съответната ОД на ДФ “Земеделие“.

в) извлечение от ИСАК, удостоверяващо земеделските парцели обработвани от съответния земеделски стопанин през 2023 г. (Анкетен формуляр, в случай на неочертани площи в ИСАК.);

**г)** оригинален констативен протокол за напълно пропаднали площи със земеделски култури, в следствие на природно бедствие или неблагоприятно климатично събитие;

**д)** застрахователна полица, удостоверяваща застраховането на засегнатите площи през 2023г. ***(оригинал или копие, заверено от застрахователната компания).*** Прилага се в случай на застраховане;

**е)** документ, издаден от застрахователната компания, доказващ определянето на обeзщетение по застрахователната щетав следствие на настъпилите неблагоприятни климатични събития *(в случай на наличие на застрахователна полица),* съдържащ минимум следната информация:

* Застрахователна полица: №/дата, култура;
* Размер на определеното обезщетение;
* Обезщетени площи в декари/хектари;
* Удръжки - по видове;
* Изплатено обезщетение.

**ж)** справка *(по образец)* и приложени документи, удостоверяващи средногодишна продукция за предшестващ тригодишен период (за предходните три последователни години) или средния обем за три години на база предшестващия петгодишен период, като се изключват най-високият и най-ниският показател *(изискват се при бенефициери, които представят застраховки, покриващи минимум 50% от средногодишното им производство):*

**За физически лица:** Копие от Приложение №3, „Доходи от друга стопанска дейност”, което е неразделна част от годишната данъчна декларация, заверени от земеделския стопанин.

**За юридически лица и ЕТ:** Опис на приложени счетоводни документи, удостоверяващи средногодишна продукция за предшестващ тригодишен период или средния обем за три години на база предшестващия петгодишен период, подписани от счетоводител и представляващия дружеството.

**Справката се попълва в случай, че и трите години бенефициерът е имал засети/засадени площи със съответната култура, за която се кандидатства по схемата**.

**з)** пълномощно по образец (нотариално заверено), с случай на кандидатстване чрез упълномощено лице.

**и)** разпечатка от проверка за наличие или липса на публични задължения към държавния бюджет, от официалната интернет страница на НАП. Проверката се извършва служебно към момента на кандидатстване. За целта служител на съответната ОД на ДФ „Земеделие“ извършва служебна проверка към момента на кандидатстване, удостоверяваща наличие или липса на публични задължения към държавния бюджет.

В случай на наличие на задължения, от служителя на ОД на ДФ „Земеделие“ се генерира контролен лист, с който се информира кандидата за наличието на задължение. Заявлението не се приема и кандидатът не подлежи на подпомагане. В случай на издължаване до крайния срок за прием на заявления по Раздел IV, т. 1 от настоящите указания, кандидатът подава ново заявление в рамките на крайния срок по Раздел IV, т. 1.

**к)** удостоверение за актуална банкова сметка, по която ще бъде преведена сумата;

**ІІ. РЕД ЗА ПРЕДОСТАВЯНЕ НА ПОМОЩТА**

**1.** Неблагоприятните климатични събития, приравнени към природни бедствия се обявяват със заповед на министъра на земеделието и храните.

**2.** Министърът на земеделието и храните или оправомощено от него лице сформира постоянно действащи експертни комисии за извършване на оценка на състоянието на площите, заети със земеделски култури, на отделните земеделски стопани. Експертните комисии извършват проверки на място и издават констативни протоколи съгласно заповед на министъра на земеделието и храните.

**3.** Лицата по т.3 от Раздел І Общи условия за предоставяне на помощта, **които имат издадени констативни протоколи** кандидатстват за подпомагане в ОД на ДФ ”Земеделие”, отдел „Прилагане на схеми и мерки за подпомагане” **по постоянен адрес** на физическото лице или едноличния търговец *(при кандидатстване на ФЛ или ЕТ)* и по седалището на юридическото лице *(при кандидатстване на ЮЛ)*.

**4.** ДФ ”Земеделие” обобщава приетите заявления и определя коефициент на редукция, с който се преизчислява размера на помощта на всеки заявител, когато заявените средства надхвърля размера на утвърдения бюджет по схемата.

**5.** Дирекция „КСП” в ЦУ на ДФ „Земеделие” извършва административна проверка на база извадка от 10 % от бенефициерите. Определянето на извадката се извършва при спазване на съотношение: 40 % на база риск-анализ (при рисков фактор размер на площта, за която се кандидатства) и 60 % на случаен принцип от обхвата.

**6.** ДФ ”Земеделие” информира земеделските стопани за размера на изплатената държавна помощ.

**ІІІ. ОТГОВОРНОСТИ**

**1.** Земеделският стопанин няма право да ползва друго публично финансиране за едни и същи разходи, за които се предоставя подпомагане съгласно тази схема. Когато кандидатства за друго публично финансиране, уведомява Фонда. Подпомагането по реда на тази схема се прекратява от датата на получаване на друго публично финансиране. Публично финансиране означава както средства от държавния бюджет, така и средства от бюджета на Европейския съюз, независимо от органа, който ги предоставя.

**2.** В случай на двойно финансиране, настоящата помощ става изискуема и подлежи на възстановяване, заедно със законната лихва от датата на получаването й.

**3.** В съответствие с чл. 10 от Закона за държавните помощи, ДФ ”Земеделие” е администратор по помощта, в частта по прилагането и предоставянето на помощта.

**4.** Предоставените финансови средства по настоящата държавна помощ, имат характер на публично вземане. Принудително събиране на тези средства се осъществява от ДФ “Земеделие“ по реда на ЗПЗП, АПК и ДОПК.

**ІV. СРОКОВЕ НА ПОМОЩТА**

**1.** Срок за подаване на заявленията в отдел „ПСМП” към областните дирекции на ДФ ”Земеделие” – **от** **18 септември до 06 октомври 2023 г.**

**2.** Срок заизплащане на средствата – **до 27 октомври 2023 г.**

Допуска се изплащане на помощта и след срока, при възникнали казуси и обстоятелства, изискващи извършване на допълнително обследване допустимостта за подпомагане на съответния бенефициер.

**За МЗХ За ДФ ”Земеделие”**

**Заместник-министър: (П) Изпълнителен директор: (П)**

**доц. д-р Деян Стратев Георги Тахов**